# Joan Llongueras i Badia

Joan Llongueras i Badia (Barcelona, 6 de juny de 1880 - 13 d'octubre de 1953) fou un músic, educador musical i poeta català.
Fill de Marià Llongueras i Trullàs, natural d'Olesa de Montserrat, i de Teresa Badia i Padrisa, de Barcelona. Fou pare de Josep Jordi Llongueras i Galí. Fou promotor a Catalunya del dalcrozisme, un innovador sistema d'aprenentatge musical mitjançant el ritme i el moviment, ideat per l'austríac Émile Jacques-Dalcroze. Aquest mètode, que representa un important revulsiu per a l'escena musical, exercirà durant el primer terç del segle xx una clara influència en el sector professional de les arts escèniques. Llongueres crea l'Institut de Rítmica i Plàstica dins de l'estructura de l'Orfeó Català, l'any 1912, i aplicà les idees del dalcrozisme tant a l'art, com a l'ensenyament musical infantil i a les teràpies per a discapacitats. Així mateix, a les seves columnes a la Revista Musical Catalana i La Veu de Catalunya fa una interpretació crítica de les actuacions dels ballets de Diàguilev al Liceu.

## Biografia

Es formà musicalment amb Domènec Mas i Serracant, Enric Granados, Lluís Millet i Enric Morera. Més tard estudià i es diplomà el 1911 a l'Institut Jacques-Dalcroze de Ginebra. De retorn a Catalunya, l'any 1913 fundà l'Institut Català de Rítmica i Plàstica (que avui porta el nom d'Institut Joan Llongueres; des d'aquesta institució introduí el mètode Jacques-Dalcroze a Catalunya, i en fou el seu màxim impulsor.
En ciutats com Girona, Llongueras va introduir des de la Societat Athenea la gimnàstica rítmica als ambients culturals i artístics, i va muntar espectacles com l'"exhortació poemàtica" Els cants de la Nativitat, el gener de 1917.
La seva labor de pedagog va tenir, però, moltes altres facetes. Fundà i dirigí (1901-18) l'Escola Coral de Terrassa i dirigí (1912-18) l'Escola Municipal de Música de la mateixa ciutat, abans de dirigir la de Barcelona (1924); també fou el director musical de les Escoles de l'Ajuntament de Barcelona, on va ser professor de Montserrat Campmany i Cortés, i de les Escoles Blanquerna. El 1923 va col·laborar a la Revista Catalana de Música. Fundà l'Escola Vallparadís juntament amb Artur Martorell, Enric Gibert i Alexandre Galí.
Fou proclamat Mestre en Gai Saber als Jocs Florals de Barcelona de 1934. Alguns dels seus poemes reberen música de Lluís Millet i d'Enric Morera. Va fer de crític musical a La Veu de Catalunya i publicà abundosament a la Revista Musical Catalana. Moltes de les seves columnes van ser signades amb el pseudònim 'Chiron'. El fons personal de Joan Llongueras es conserva a la Biblioteca de Catalunya.

## Obres
### Obra literària

* Ínfimes cròniques d'alta civilitat (1911)
* Evocaciones y recuerdos de mi primera vida musical en Barcelona (1944)
Poemes presentats als Jocs Florals de Barcelona
* Viatge (1904), 3r accèssit a la Flor Natural
* L'amorosa Anna-Maria (1920)
* Cançó de fadrina (1928), accèssit a la Flor Natural
* Cançó de Treball (1928)
* Sensació de capvespre (1928)
* Muntanya de Montserrat (1928 i 1930), premi de l'Englantina d'or l'any 1930
* Montserrat (1928 i 1931)
* El desvari de les hores (1929)
* Contemplació de les hores (1930), premi de la Viola d'or i d'argent
* Infants (1930, 1931 i 1932)
* Angels (1931)
* Els anells de Mariagnó (1931)
* Juvàlia i els fills (1931 i 1932)
* Juvàlia i l'espòs (1932 i 1933)
* Capvespral (1933), 2n accèssit a la Flor Natural
* A la llengua de la Pàtria (1934), premi de l'Englantina d'or
* Estampes (1934)
* Ombres del passat (1934)

### Obra musical

És autor de la música i la lletra de més de cent cançons infantils escrites entre 1900 i 1949, sobretot destinades als alumnes del seu Institut. La majoria van ser editades per Unión Musical Española i per Editorial Boileau. Algunes han passat fins i tot a ser considerades com a cançons tradicionals.
Cançons infantils
* Cançons amb gestos i rondes infantils de Jacques-Dalcroze
* Quatre sèries de cançons i jocs infantils
* La festa dels reis
* Les figures del pessebre
* Les cançons de Nadal
* El joc del cel
* L'alegria dels sants reis
Música per a piano
* Jan i Mia
* La vida senzilla
* L'estiu efímer
Música coral
* Goigs de la Verge de Núria (Text: Joan Maragall)
* Som Catalans

## Llegat

El fons personal de Joan Llongueras es conserva a la Biblioteca de Catalunya.

## Referències

* 1 2 3 4 5 «Joan Llongueras i Badia». Gran Enciclopèdia Catalana. Barcelona: Grup Enciclopèdia Catalana.
* ↑ «Registre de Naixements. Any 1880. Registre núm.3162.». Arxiu Municipal Contemporani de Barcelona, 06-06-1880. [Consulta: 12 octubre 2019].
* ↑ Necrològica de La Vanguardia
* ↑ «Joan Llongueres i Badia». Patrimoni musical català. [Consulta: 3 abril 2020].
* ↑ http://www.doredin.mec.es/documentos/012200230233.pdf Arxivat 2010-06-22 a Wayback Machine. PDF
* ↑ «Altres artistes». Web del museu. Centre de Documentació i Museu de les Arts Escèniques, 2012. [Consulta: 18 novembre 2012].
* ↑ Barjau, Santi. "Treballem per l'art". La Impremta Masó de Girona (1889-1992). Girona: Úrsula Llibres, 2019, p. 93-97. ISBN 978-84-94-946417-5-6.
* ↑ Urquizu, Patricio «"Presentación de Teatro popular vasco. Manuscritos inéditos del siglo XVIII. Estudio y edición (Madrid, 16 de enero de 2008)"». Revista de lenguas y literaturas catalana, gallega y vasca, 14, 0, 01-01-2009. DOI: 10.5944/rllcgv.vol.14.2009.5952. ISSN: 1130-8508.
* ↑ Millet, Maria Dolors. Revista Catalana de Música i Vibracions
* ↑ Arxiu Històric de la Ciutat de Barcelona. Fons 6B-Jocs Florals, Sèrie III-Pliques
* ↑ "La Vanguardia" dilluns 02 maig 1904, pàgina 2

## Bibliografia

* Gran Enciclopèdia de la Música

## Enllaços externs

* Lloc web de l'Institut Joan Llongueres
* Fons Joan Llongueras de la Biblioteca de Catalunya
* Partitura de Som Catalans, Centre Coral
* Joan Llongueres o la música com a eina educativa, TV3